Skadde oljepionerer nekter å gi seg: – Denne kampen skal vi vinne!
For tre år siden mente stortingspolitikerne at det hastet med å få til en kompensasjonsordning for skadde oljepionerer. Fortsatt har ingenting skjedd. Nå krever de fortgang i saken.  – Vi mener arbeids- og inkluderingsminister Tonje Brenna og regjeringen trenerer denne saken bevisst, og det tolererer vi ikke lenger. Nå krever vi handling, sier Tord Lillehavn til Aftenbladet. Han hadde en oljejobb. Nå har han benmargskreft, skakkjørte nyrer og rager seks centimeter kortere over bakken. Og han er ikke alene om å ha blitt syk som følge av å jobbe i Nordsjøen.  Styrke og synlighet Tirsdag var rundt 50 skadde oljepionerer, pårørende og etterlatte samlet på Oljemuseet i Stavanger. For å vise styrke – og synlighet.  – Vi hadde egentlig planer om et lite kaffe-møte, men så har det bare ballet på seg. Det er helt fantastisk å se så mange her i dag fra store deler av landet. Det bare viser hvor viktig denne saken er for veldig mange, sier Lillehavn, som mildt sagt er provosert over hvor lite som har skjedd i saken.  – Det er tre år siden stortingspolitikerne mente det hastet med å få til en ordning for oss, og Tonje Brenna har hatt saken på bordet sitt i åtte måneder. Men fortsatt har ingenting skjedd. Det er ikke godt nok. Rett og slett, sier Lillehavn.  Ordføreren sender brev Han hadde også invitert Stavanger-ordfører Sissel Knutsen Hegdal (H) til møtet.  – Vi trenger en rask avklaring rundt dette, og jeg opplever at det er en tverrpolitisk enighet om å få på plass en kompensasjon. Nå er det tid for rettferdighet og handling. Selv kommer jeg til å sende et brev til statsråden og regjeringen hvor jeg ber om fortgang i denne saken, sa Knutsen Hegdal.  Hun fikk spørsmål fra salen om hun faktisk trodde på en løsning.  – Jeg er skrudd sammen til å være optimist, så ja: Jeg tror faktisk det. Senere denne uken får jeg besøk av 14 ordførere fra Rogaland. Jeg vil også oppfordre dem til å sende brev om denne saken.  Ifølge Lillehavn haster det med å få på plass en løsning.  – Senest for noen dager siden snakket jeg med en tidligere kollega som fortalte at to av de han hadde jobbet med, nå hadde falt fra. Det understreker også viktigheten av at ordningen må inkludere pårørende og etterlatte.  Dykkerne fikk rettferdighet Aftenbladet har skrevet en rekke saker om oljepionerer som ble utsatt for skadelige stoffer uten tilstrekkelig arbeidsvern. Mange av dem har kjempet lange kamper i rettssystemet for å få krav på yrkesskadeerstatninger, men svært mange har tapt mot forsikringsselskaper. – Vi syns denne saken etter hvert har fått en skammelig og lite verdig håndtering. Tonje Brennas svar til flere stortingsrepresentanter bærer bud om at dette er en sak Ap og regjeringen ønsker å trenere, sa leder i ALF Offshore, Runar Nilsen, til Aftenbladet for tre uker siden.  – Husk at nordsjødykkerne fikk sin kompensasjon for ødelagt helse i 2014. De ødela helsa under vann, mens disse vi kjemper for nå ødela helsa si over vannlinja og skal ikke forskjellsbehandles.  Det var i februar 2021 at stortingsrepresentant Gisle Saudland (Frp) fra Flekkefjord tok til orde for en kompensasjonsordning for oljepionerene som hadde blitt syke etter å ha blitt eksponert for skadelige kjemikalier. Det ble starten på en egen kommisjon og en lang utredning som kom i desember 2022. Konklusjonen var enstemmig: Oljepionerene må kompenseres. Rapporten var også på høring i fjor vår.  – Nå venter vi på kompensasjonen, sier Tord Lillehavn.  – Forstår utålmodigheten Per Olav Skurdal Hopsø (Ap) i Arbeids- og inkluderingsdepartementet har tidligere uttalt at han forstår at flere er utålmodige og ønsker en konklusjon i saken.  – Det er en yrkesgruppe som fortjener vår oppmerksomhet fordi de gjorde en stor, viktig og til dels farlig jobb for landet i en tid hvor vi ikke hadde et tilstrekkelig system for å passe godt nok på dem. Regjeringen er opptatt av å gjennomgå dette på en grundig måte, så fort som mulig, sa Hopsø til Aftenbladet 14. mars. 
Stortingspolitikere mener at skadde oljepionerer trenger fortgang i opprettelsen av en kompensasjonsordning, og hevder at regjeringen trenerer saken. Rundt 50 skadde oljepionerer, pårørende og etterlatte samlet seg på Oljemuseet i Stavanger for å kreve handling. Stavanger-ordfører Sissel Knutsen Hegdal vil sende et brev til statsråden og regjeringen for å be om fortgang i saken. Hun oppfordrer også andre ordførere til å gjøre det samme. Stortingsrepresentant Gisle Saudland (Frp) foreslo en kompensasjonsordning for oljepionerene i februar 2021, noe som førte til en utredning som konkluderte enstemmig at oljepionerene må kompenseres.